Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των οδηγιών 78/660/ΕΟΚ και 83/349/ΕΟΚ του Συμβουλίου όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες εταιρείες και ομίλους /* COM/2013/0207 final - 2013/0110 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Οι λογιστικές οδηγίες[1] (εφεξής «οι οδηγίες») ασχολούνται με τη σύνταξη των ετήσιων και ενοποιημένων οικονομικών καταστάσεων και συναφών εκθέσεων. Ειδικότερα, το άρθρο 46 παράγραφος 1 στοιχείο β) της τέταρτης οδηγίας ορίζει ότι, όπου ενδείκνυται και στο βαθμό που απαιτείται για την κατανόηση της εξέλιξης της εταιρείας, των επιδόσεών της ή της θέσης της, η ετήσια έκθεση περιλαμβάνει επίσης μη χρηματοοικονομικές πληροφορίες, συμπεριλαμβανομένων πληροφοριών σχετικών με το περιβάλλον και εργασιακά θέματα. Επιπλέον, το άρθρο 46α της εν λόγω οδηγίας θεσπίζει κανόνες για το περιεχόμενο της δήλωσης εταιρικής διακυβέρνησης που καταρτίζουν οι εισηγμένες εταιρείες. Η δυνατότητα να βελτιωθεί η διαφάνεια των κοινωνικών και περιβαλλοντικών πληροφοριών που παρέχουν οι εταιρείες όλων των τομέων, προκειμένου να εξασφαλιστούν ισότιμοι όροι ανταγωνισμού, έχει αναγνωριστεί από την Επιτροπή στην πράξη για την ενιαία αγορά[2]. Η σχετική δέσμευση επαναλήφθηκε στην ανακοίνωση με θέμα «Μια ανανεωμένη στρατηγική 2011 – 2014 σχετικά με την εταιρική κοινωνική ευθύνη»[3]. Η παρούσα πρόταση ανταποκρίνεται σε ένα από τα κυριότερα στοιχεία των δεσμεύσεων της ανανεωμένης στρατηγικής. Η ανακοίνωση ορίζει την ΕΚΕ ως «ευθύνη των επιχειρήσεων για τον αντίκτυπό τους στην κοινωνία». Αναγνωρίζει ότι η ανάπτυξη θα πρέπει να καθοδηγείται από τις ίδιες τις επιχειρήσεις, και ότι οι επιχειρήσεις πρέπει να διαθέτουν τρέχουσες διαδικασίες προκειμένου να ενσωματώνουν κοινωνικά και περιβαλλοντικά ζητήματα στην επιχειρηματική τους λειτουργία και στρατηγική. Η μη χρηματοοικονομική διαφάνεια αποτελεί, κατά συνέπεια, καίριο στοιχείο για κάθε πολιτική σχετική με την ΕΚΕ. Η ενισχυμένη διαφάνεια μπορεί να βοηθήσει τις επιχειρήσεις να διαχειρίζονται καλύτερα μη χρηματοοικονομικούς κινδύνους και ευκαιρίες, και συνεπώς να βελτιώσουν τις μη χρηματοοικονομικές επιδόσεις τους. Ταυτόχρονα, οι μη χρηματοπιστωτικές πληροφορίες χρησιμοποιούνται από τις οργανώσεις της κοινωνίας των πολιτών και τις τοπικές κοινότητες για να αξιολογούν τις επιπτώσεις και τους κινδύνους που σχετίζονται με τη λειτουργία μιας εταιρείας. Επιπλέον, επιτρέπει στους επενδυτές να λαμβάνουν καλύτερα υπόψη τα ζητήματα βιωσιμότητας και τη μακροπρόθεσμη απόδοση. Ωστόσο, οι διαβουλεύσεις κατέδειξαν ότι μόνο περιορισμένος αριθμός μεγάλων εταιρειών δημοσιοποιεί τακτικά μη χρηματοοικονομικές πληροφορίες, ενώ η ποιότητα των δημοσιοποιούμενων πληροφοριών ποικίλλει σε μεγάλο βαθμό, γεγονός που καθιστά δύσκολο για τους επενδυτές και τους ενδιαφερόμενους φορείς να κατανοούν και να συγκρίνουν τη θέση και τις επιδόσεις των εταιρειών. Ως εκ τούτου, η παρούσα πρόταση θεσπίζει την απαίτηση, για ορισμένες μεγάλες εταιρείες, να δημοσιοποιούν σχετικές μη χρηματοοικονομικές πληροφορίες και πληροφορίες για την πολυμορφία, εξασφαλίζοντας ισότιμους όρους ανταγωνισμού σε ολόκληρη την ΕΕ. Ωστόσο, εφαρμόζει μια ευέλικτη και διακριτική προσέγγιση. Οι εταιρείες επιτρέπεται να χρησιμοποιούν υφιστάμενα εθνικά ή διεθνή πλαίσια και διατηρούν ένα περιθώριο ελιγμών για να καθορίζουν το περιεχόμενο των πολιτικών τους, καθώς και την ευελιξία να δημοσιοποιούν πληροφορίες με χρήσιμο και πρόσφορο τρόπο. Όταν οι επιχειρήσεις θεωρούν ότι ορισμένοι τομείς πολιτικής δεν τις αφορούν, θα τους επιτρέπεται να εξηγήσουν τους λόγους για τους οποίους συμβαίνει αυτό, αντί να υποχρεώνονται να εμφανίσουν μια πολιτική. Το Ευρωπαϊκό Κοινοβούλιο, με τα δύο ψηφίσματά του με αντικείμενο, αντιστοίχως, «Εταιρική Κοινωνική Ευθύνη: αξιόπιστη, διαφανής και υπεύθυνη επιχειρηματική συμπεριφορά και βιώσιμη ανάπτυξη»[4] και «Εταιρική Κοινωνική Ευθύνη: αξιόπιστη προώθηση των συμφερόντων της κοινωνίας και οδηγός προς μια βιώσιμη και χωρίς αποκλεισμούς ανάπτυξη»[5], αναγνώρισε την ανάγκη να αυξηθεί η διαφάνεια στον τομέα αυτόν και κάλεσε την Επιτροπή να υποβάλει νομοθετική πρόταση. Στο πλαίσιο αυτό, η παρούσα πρόταση έχει τους εξής βασικούς στόχους: (1) Αύξηση της διαφάνειας ορισμένων εταιρειών, καθώς και αύξηση της συνάφειας, της συνεκτικότητας και της συγκρισιμότητας των μη χρηματοοικονομικών πληροφοριών που έχουν δημοσιοποιηθεί επί του παρόντος, με την ενίσχυση και την αποσαφήνιση των ισχυουσών απαιτήσεων. (2) Αύξηση της πολυμορφίας στα διοικητικά συμβούλια των εταιρειών, μέσω της αυξημένης διαφάνειας, προκειμένου να διευκολυνθεί η αποτελεσματική εποπτεία της διαχείρισης και η άρτια διακυβέρνηση της εταιρείας. (3) Αύξηση της υπευθυνότητας και των επιδόσεων της εταιρείας, καθώς και της αποτελεσματικότητας της ενιαίας αγοράς Η σημερινή προσέγγιση όσον αφορά τη δημοσιοποίηση μη χρηματοοικονομικών πληροφοριών στις λογιστικές οδηγίες δεν είναι επαρκώς αποτελεσματική. Η πλειονότητα των ενδιαφερομένων μερών που συμμετείχαν στη διαβούλευση έκρινε ότι η υποχρέωση που θεσπίζεται από τις λογιστικές οδηγίες στερείται σαφήνειας και μπορεί να υπονομεύσει την ασφάλεια δικαίου. Είναι συνεπώς αναγκαίο να υπάρξουν σαφέστερες υποχρεώσεις και μεγαλύτερη εστίαση σε επίκαιρα ζητήματα που είναι σημαντικά για την επιτυχία της εταιρείας μακροπρόθεσμα. Ορισμένα κράτη μέλη έχουν αναπτύξει εθνικές νομοθεσίες που υπερβαίνουν τις απαιτήσεις των λογιστικών οδηγιών. Ωστόσο, οι εθνικές απαιτήσεις διαφέρουν σημαντικά μεταξύ τους, πράγμα που επιτείνει την έλλειψη σαφήνειας για τις εταιρείες και τους επενδυτές που δραστηριοποιούνται σε ολόκληρη την εσωτερική αγορά. Ορισμένα κράτη μέλη έχουν προτιμήσει μοντέλα «αναφοράς ή αιτιολόγησης», σύμφωνα με τα οποία οι εταιρείες μπορούν να επιλέγουν μεταξύ της πραγματικής υποβολής στοιχείων, ή, εναλλακτικά, της γνωστοποίησης των λόγων της μη υποβολής. Άλλα θεσπίζουν ρητή νομική απαίτηση, η οποία μπορεί να είναι αρκετά επιτακτική. Ορισμένα κράτη μέλη έχουν ως στόχο τις μεγάλες επιχειρήσεις, ενώ άλλα επικεντρώνονται σε ορισμένες εισηγμένες εταιρείες ή μόνο στις εταιρείες κρατικής ιδιοκτησίας. Ορισμένα κράτη μέλη αναφέρονται σε διεθνείς κατευθυντήριες γραμμές (αν και συχνά σε διαφορετικές), ενώ άλλα χαράσσουν τις δικές τους εθνικές κατευθυντήριες γραμμές για την υποβολή στοιχείων. Αυτή η ποικιλόμορφη προσέγγιση έχει οδηγήσει σε κατακερματισμό των νομοθετικών πλαισίων σε όλη την ΕΕ. Αυτός είναι ο λόγος για τον οποίο η παρούσα πρόταση αποσκοπεί στη διασφάλιση ισότιμων όρων ανταγωνισμού, στη μείωση του κόστους για τις επιχειρήσεις που δραστηριοποιούνται σε περισσότερα από ένα κράτη μέλη, και στη διασφάλιση ευκολότερης και ευρύτερης πρόσβασης των επενδυτών σε βασικές, χρήσιμες πληροφορίες. Επιπλέον, η ανεπαρκής πολυμορφία στα διοικητικά συμβούλια μπορεί να οδηγήσει σε ομοιότητα απόψεων μεταξύ των μελών του ΔΣ (το λεγόμενο φαινόμενο της «νοοτροπίας ομάδας») και σε μεγαλύτερη αντίσταση σε καινοτόμες ιδέες. Αυτό μπορεί να έχει αρνητικό αντίκτυπο για την αμφισβήτηση και την εποπτεία των διοικητικών στελεχών από το διοικητικά συμβούλια και επομένως για τις επιδόσεις των εταιρειών. Η ενισχυμένη διαφάνεια όσον αφορά τις πολιτικές πολυμορφίας θα μπορούσε επίσης να συμβάλει σημαντικά στην προώθηση της ίσης μεταχείρισης και την καταπολέμηση των διακρίσεων στα όργανα λήψης αποφάσεων των σχετικών εταιρειών και πέραν αυτών. Οι διακρίσεις λόγω θρησκείας ή πεποιθήσεων, αναπηρίας, ηλικίας ή γενετήσιου προσανατολισμού στον τομέα της απασχόλησης ή του επαγγελματικού περιβάλλοντος απαγορεύονται από την οδηγία 2000/78/ΕΚ. Οι διακρίσεις λόγω φύλου απαγορεύονται στην απασχόληση και το επαγγελματικό περιβάλλον σύμφωνα με την οδηγία 2006/54/ΕΚ. Οι διακρίσεις λόγω φυλετικής ή εθνοτικής καταγωγής στην απασχόληση απαγορεύονται από την οδηγία 2000/43/ΕΚ. Τα προβλήματα που έχουν εντοπισθεί ενδέχεται να επηρεάζουν τις συνολικές επιδόσεις των εταιρειών, την υποχρέωση λογοδοσίας τους, τη δυνατότητα των επενδυτών να αξιολογούν και να σταθμίζουν κατάλληλα και εγκαίρως όλες τις σχετικές πληροφορίες, και την αποτελεσματικότητα των χρηματοπιστωτικών αγορών της ΕΕ. Κατά συνέπεια, οι δυνατότητες της ενιαίας αγοράς για βιώσιμη ανάπτυξη και απασχόληση δεν μπορούν πάντα να αξιοποιούνται πλήρως. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΕΝΔΙΑΦΕΡΟΜΕΝΟΥΣ ΠΑΡΑΓΟΝΤΕΣ ΚΑΙ ΕΚΤΙΜΗΣΗ ΑΝΤΙΚΤΥΠΟΥ Διαβουλεύσεις με ενδιαφερόμενους παράγοντες και ενδιαφερόμενα μέρη Οι υπηρεσίες της Επιτροπής εξακολούθησαν να διεξάγουν διάλογο σε τακτική και ευρεία βάση με τα ενδιαφερόμενα μέρη καθ’ όλη τη διάρκεια της διαδικασίας που οδήγησε στην παρούσα πρόταση τροποποίησης. Σκοπός του διαλόγου ήταν να συγκεντρωθούν απόψεις από όλα τα ενδιαφερόμενα μέρη, συμπεριλαμβανομένων των οργάνων προπαρασκευής, των χρηστών, των μη κυβερνητικών οργανώσεων, κ.λπ. Ο διάλογος αυτός διεξήχθη μέσω: – Δύο δημόσιων διαβουλεύσεων, για τη «δημοσιοποίηση μη χρηματοοικονομικών πληροφοριών από εταιρείες», και το «ενωσιακό πλαίσιο εταιρικής διακυβέρνησης», αντίστοιχα. Για τις μη χρηματοοικονομικές πληροφορίες, η μεγάλη πλειονότητα των ενδιαφερομένων υποστήριξε την ανάγκη να βελτιωθεί το ισχύον νομοθετικό πλαίσιο, δεδομένου ότι αυτό θα μπορούσε να είναι επωφελές τόσο για τους συντάκτες όσο και για τους χρήστες των πληροφοριών. Όσον αφορά την πολυμορφία, οι περισσότεροι από τους ερωτηθέντες στο πλαίσιο της διαβούλευσης σχετικά με το «ενωσιακό πλαίσιο εταιρικής διακυβέρνησης» έδειξαν σαφή υποστήριξη για τη δημοσιοποίηση των πολιτικών πολυμορφίας των εταιρειών. Έκριναν ότι η ενισχυμένη διαφάνεια θα επιτρέψει στους επενδυτές να λαμβάνουν αποφάσεις με πληρέστερη επίγνωση και θα συμβάλει στη μείωση του φαινομένου της «νοοτροπίας ομάδας». – Μιας ομάδας εμπειρογνωμόνων ad hoc που απαρτίζεται από 16 μέλη με διαφορετικές εμπειρίες και από διαφορετικούς γνωστικούς χώρους, και – Διαφόρων συναντήσεων με ενδιαφερόμενους φορείς και εκπροσώπους των κρατών μελών Εκτίμηση αντικτύπου Η εκτίμηση του αντικτύπου που διενεργήθηκε από τις υπηρεσίες της Επιτροπής εντόπισε δύο βασικά ζητήματα που αφορούν (1) την ανεπαρκή διαφάνεια των μη χρηματοοικονομικών πληροφοριών, και (2) την έλλειψη πολυμορφίας στα διοικητικά συμβούλια. Ανεπαρκής διαφάνεια των μη χρηματοοικονομικών πληροφοριών Ορισμένες εταιρίες δεν ικανοποιούν επαρκώς την αυξανόμενη ζήτηση εκ μέρους των ενδιαφερόμενων φορέων (συμπεριλαμβανομένων των επενδυτών, των μετόχων, των εργαζομένων και των οργανώσεων της κοινωνίας των πολιτών) για μη χρηματοοικονομική διαφάνεια. Συγκεκριμένα ζητήματα έχουν επισημανθεί όσον αφορά τόσο την ποσότητα όσο και την ποιότητα των πληροφοριών. – Ποσότητα των πληροφοριών: Εκτιμάται ότι μόνο ~ 2500 επί του συνολικού αριθμού των ~ 42000 μεγάλων εταιρειών της ΕΕ δημοσιοποιούν επίσημα μη χρηματοοικονομικές πληροφορίες σε ετήσια βάση – Ποιότητα των πληροφοριών: Συνολικά, οι πληροφορίες που δημοσιοποιούνται από τις εταιρείες δεν ικανοποιούν επαρκώς τις ανάγκες των χρηστών. Η ανάλυση που πραγματοποιήθηκε από τις υπηρεσίες της Επιτροπής έχει προσδιορίσει τόσο την ανεπάρκεια της αγοράς όσο και την κανονιστική ανεπάρκεια ως υποκείμενες αιτίες του προβλήματος. Πρώτον, τα κίνητρα στην αγορά φαίνεται ότι είναι ανεπαρκή ή άνισα. Παρά την αύξηση της ζήτησης για μη χρηματοοικονομικές πληροφορίες, ορισμένοι ενδιαφερόμενοι φορείς θεωρούν ότι τα οφέλη που συνδέονται με τη δημοσιοποίηση μη χρηματοοικονομικών πληροφοριών είναι μακροπρόθεσμα και δύσκολο να προσδιοριστούν ποσοτικά με ακρίβεια, ενώ το βραχυπρόθεσμο κόστος είναι πιο εμφανές και εύκολα μετρήσιμο. Ορισμένες εταιρείες, αν και εννοιολογικά αναγνωρίζουν τα οφέλη της παρουσίασης μη χρηματοοικονομικών πληροφοριών, μπορεί να είναι λιγότερο πρόθυμες να εφαρμόσουν ενεργά πολιτικές στον εν λόγω τομέα, λόγω της αντίληψης αυτής. Δεύτερον, τα ρυθμιστικά μέτρα, τόσο σε επίπεδο ΕΕ όσο και σε επίπεδο κρατών μελών, δεν αποδείχθηκαν αρκετά αποτελεσματικά για την αντιμετώπιση αυτού του προβλήματος. Εξετάστηκαν ορισμένες επιλογές για τη βελτίωση της τρέχουσας κατάστασης, συμπεριλαμβανομένης της ενίσχυσης των ισχυουσών απαιτήσεων, της θέσπισης νέων απαιτήσεων για υποβολή λεπτομερών στοιχείων, ή της θέσπισης ενωσιακού προτύπου. Όπως διαπιστώθηκε υπό το πρίσμα της αξιολόγησης αυτών των επιλογών πολιτικής, η προτιμητέα επιλογή θα είναι η ενίσχυση των υφιστάμενων υποχρεώσεων, με την καθιέρωση της απαίτησης η μη χρηματοοικονομική κατάσταση να συμπεριλαμβάνεται στην ετήσια έκθεση. Ανεπαρκής πολυμορφία στα διοικητικά συμβούλια Τα διοικητικά συμβούλια των εταιρειών με μέλη που έχουν παρόμοιο εκπαιδευτικό και επαγγελματικό ιστορικό, γεωγραφική προέλευση, ηλικία ή φύλο ενδέχεται να κυριαρχούνται από μια στενή «νοοτροπία ομάδας». Αυτό μπορεί να συμβάλει στη μη αποτελεσματική αμφισβήτηση των αποφάσεων της διοίκησης, δεδομένου ότι η έλλειψη διαφορετικών απόψεων, αξιών και ικανοτήτων μπορεί να οδηγήσει σε περιστολή του διαλόγου, της ανταλλαγής ιδεών και της αμφισβήτησης στην αίθουσα συνεδριάσεων. Μπορεί επίσης να οδηγήσει σε δυσκολότερη αποδοχή των καινοτόμων ιδεών που προτείνονται από τη διοίκηση. Η ανεπαρκής πολυμορφία στα διοικητικά συμβούλια συνδέεται κατά κύριο λόγο με τα ανεπαρκή κίνητρα της αγοράς για τις επιχειρήσεις ώστε να μεταβάλουν την κατάσταση. Από την άποψη αυτή, οι ανεπαρκείς πρακτικές πρόσληψης για τα μέλη του διοικητικού συμβουλίου που συχνά απευθύνονται σε μια πολύ περιορισμένη ομάδα ατόμων συμβάλλει στη διαιώνιση της επιλογής μελών με παρόμοια χαρακτηριστικά. Ένα άλλο στοιχείο που ενισχύει το πρόβλημα είναι η ανεπαρκής διαφάνεια όσον αφορά την πολυμορφία στα διοικητικά συμβούλια, δεδομένου ότι το επίπεδο πληροφόρησης και ο βαθμός στον οποίο οι πληροφορίες αυτές είναι διαθέσιμες στο ευρύ κοινό είναι συχνά ανεπαρκή. Αποτέλεσμα αυτής της ανεπαρκούς πολυμορφίας στα διοικητικά συμβούλια και της έλλειψης διαφάνειας μπορεί συνεπώς να είναι η ύπαρξη εταιρειών οι οποίες είναι λιγότερο καλά οργανωμένες, λιγότερο απαλλαγμένες από αποκλεισμούς και λιγότερο καινοτόμες, με συνέπεια να συμβάλλουν λιγότερο στην ανάπτυξη. Ως εκ τούτου, στο πλαίσιο των στόχων της ΕΕ για το 2020 για χωρίς αποκλεισμούς και διατηρήσιμη ανάπτυξη, η Επιτροπή εξέτασε ορισμένες επιλογές για την αντιμετώπιση των προβλημάτων αυτών. Υπό το πρίσμα της αξιολόγησης αυτών των επιλογών πολιτικής, φαίνεται ότι η καταλληλότερη επιλογή στο παρόν στάδιο θα ήταν η πολιτική δημοσιοποίησης της πολυμορφίας. Είναι επίσης η επιλογή που προτιμάται από τους περισσότερους ενδιαφερομένους σε σύγκριση με άλλες εναλλακτικές λύσεις, όπως η υποχρεωτική πολιτική πολυμορφίας ή οι ενέργειες οι οποίες θα εστιάζονται μόνο στην πολιτική προσλήψεων. Συμπληρωματικά με αυτές τις προβλέψεις, η Επιτροπή πρότεινε ήδη, στις 14 Νοεμβρίου 2012, νομοθεσία που αποσκοπεί στην επίτευξη του στόχου της παρουσίας κατά 40% του υποεκπροσωπούμενου φύλου μεταξύ των μη εκτελεστικών θέσεων των διοικητικών συμβουλίων, με εξαίρεση τις μικρομεσαίες επιχειρήσεις.[6] 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Προτεινόμενη τροποποίηση των οδηγιών Η πρόταση λαμβάνει τη μορφή τροποποίησης του άρθρου 46 της τέταρτης οδηγίας και του άρθρου 36 της έβδομης οδηγίας σχετικά με τη δημοσιοποίηση μη χρηματοοικονομικών πληροφοριών. Όσον αφορά τη νέα απαίτηση σχετικά με την πολυμορφία στα διοικητικά συμβούλια, προτείνεται να τροποποιηθεί το άρθρο 46α της τέταρτης οδηγίας. Οι λογιστικές οδηγίες ρυθμίζουν την πληροφόρηση που παρέχεται στις οικονομικές καταστάσεις όλων των εταιρειών περιορισμένης ευθύνης που έχουν συσταθεί σύμφωνα με τη νομοθεσία κράτους μέλους ή του Ευρωπαϊκού Οικονομικού Χώρου (ΕΟΧ). Δεδομένου ότι το άρθρο 4 παράγραφος 5 της οδηγίας για τη διαφάνεια αναφέρεται στο άρθρο 46 της τέταρτης οδηγίας και στο άρθρο 36 της έβδομης οδηγίας, οι τροπολογίες που προτείνονται για τις εν λόγω διατάξεις θα καλύψουν επίσης τις εταιρείες που είναι εισηγμένες σε οργανωμένες αγορές της Ευρωπαϊκής Ένωσης, ακόμη και εάν έχουν καταχωρισθεί σε τρίτη χώρα. Νομική βάση, επικουρικότητα και αναλογικότητα Η πρόταση βασίζεται στο άρθρο 50 παράγραφος 1 στοιχείο ζ) της Συνθήκης, το οποίο αποτελεί τη νομική βάση για τη θέσπιση ενωσιακών μέτρων με στόχο την επίτευξη μιας εσωτερικής αγοράς στον τομέα του εταιρικού δικαίου. Σύμφωνα με την πρόταση, οι μεγάλες εταιρείες θα πρέπει να δημοσιοποιούν μη χρηματοοικονομικές πληροφορίες στο πλαίσιο μιας σειράς απαιτήσεων που αποσκοπούν στην αύξηση της διαφάνειας με στόχο να ενισχυθούν η διαφάνεια και η υποχρέωση λογοδοσίας της εταιρείας, ενώ θα περιορίζεται κάθε περιττός διοικητικός φόρτος. Σύμφωνα με την αρχή της επικουρικότητας, η ΕΕ θα πρέπει να ενεργεί μόνο όταν μπορεί να προσφέρει καλύτερα αποτελέσματα απ’ ό,τι η παρέμβαση σε επίπεδο κρατών μελών και η δράση θα πρέπει να περιορίζεται στα απολύτως αναγκαία και αναλογικά μέτρα, ώστε να επιτυγχάνονται οι στόχοι της ασκούμενης πολιτικής. Ορισμένα κράτη μέλη θέσπισαν πρόσφατα νομοθεσία η οποία επιβάλλει την απαίτηση πρόσθετων δημοσιοποιήσεων στον τομέα αυτόν. Ωστόσο, οι εθνικές απαιτήσεις φαίνονται σημαντικά διαφοροποιημένες, πράγμα που οδηγεί σε δυσκολίες όσον αφορά τη συγκριτική αξιολόγηση των εταιρειών σε ολόκληρη την εσωτερική αγορά. Οι στόχοι της παρούσας τροποποίησης είναι τέτοιοι που δεν μπορούν να εκπληρωθούν με μονομερή δράση σε επίπεδο κρατών μελών. Η επιπλέον διαφάνεια δεν θα πρέπει να συνεπάγεται αδικαιολόγητο διοικητικό φόρτο. Οι μικρότερες επιχειρήσεις αντιμετωπίζουν μεγαλύτερες δυσκολίες για τη συλλογή και την ανάλυση πληροφοριών. Σύμφωνα με την αρχή «προτεραιότητα στις μικρές επιχειρήσεις», οι απαιτήσεις δημοσιοποίησης στο πλαίσιο της παρούσας οδηγίας δεν θα πρέπει να επιβάλλονται σε εταιρείες των οποίων το μέγεθος είναι μικρότερο από ένα καθορισμένο όριο. Όσον αφορά τις μεγάλες εταιρείες, η δημοσιοποίηση μη χρηματοοικονομικών πληροφοριών θα πρέπει να καταστεί περισσότερο διαθέσιμη, χρήσιμη και συνεπής σε επίπεδο ΕΕ, δεδομένου ότι οι δραστηριότητες των εταιρειών αυτών ασκούνται συχνά σε όλη την ΕΕ και παρουσιάζουν ενδιαφέρον για τους επενδυτές και άλλους ενδιαφερομένους σε όλη την εσωτερική αγορά. Ωστόσο, πέραν και υπεράνω της εναρμονισμένης απαίτησης για συνεπή πληροφόρηση που να είναι κοινή σε όλη την ενιαία αγορά, τα κράτη μέλη θα πρέπει να διαθέτουν κάποιο βαθμό ευελιξίας όσον αφορά τις πρόσθετες απαιτήσεις υποβολής στοιχείων. Για το σκοπό αυτό, η τροποποίηση των λογιστικών οδηγιών είναι το πλέον κατάλληλο νομικό μέσο διότι επιτρέπει κάποια ευελιξία για τα κράτη μέλη. Η τροποποίηση των οδηγιών εξασφαλίζει επίσης ότι το περιεχόμενο και η μορφή της προτεινόμενης δράσης της ΕΕ δεν υπερβαίνει ό, τι είναι αναγκαίο και ανάλογο για την επίτευξη του κανονιστικού στόχου. Λεπτομερής επεξήγηση της πρότασης Μη χρηματοοικονομικές πληροφορίες Η ισχύουσα σήμερα υποχρέωση που καθορίζεται από το άρθρο 46 παράγραφος 1 στοιχείο β) προβλέπει ότι οι μεγάλες εταιρείες δημοσιοποιούν μη χρηματοοικονομικές πληροφορίες, συμπεριλαμβανομένων πληροφοριών σχετικών με περιβαλλοντικά και εργασιακά θέματα. Το μέτρο αυτό έχει ως στόχο να αποφέρει σημαντικά οφέλη για τις εταιρείες, τους επενδυτές και άλλους παράγοντες που δραστηριοποιούνται στην ενιαία αγορά και, κατά συνέπεια, να συμβάλει σε διατηρήσιμη μακροπρόθεσμη ανάπτυξη και απασχόληση χωρίς αποκλεισμούς.. Το άρθρο 1 στοιχείο α) της πρότασης θα επιβάλλει σε ορισμένες μεγάλες εταιρείες να δημοσιοποιούν δήλωση στην ετήσια έκθεση η οποία θα περιέχει ουσιαστικά στοιχεία που θα αφορούν τουλάχιστον περιβαλλοντικά και κοινωνικά θέματα και θέματα σχετικά με τους εργαζομένους, καθώς και πτυχές που σχετίζονται με το σεβασμό των δικαιωμάτων του ανθρώπου, την καταπολέμηση της διαφθοράς και τη δωροδοκία. Στο πλαίσιο των εν λόγω τομέων, η δήλωση θα περιλαμβάνει (i) περιγραφή των πολιτικών της, (ii) αποτελέσματα και (iii) πτυχές συνδεόμενες με την επικινδυνότητα. Κατά την παροχή αυτών των πληροφοριών, με την επιφύλαξη πιθανών πιο φιλόδοξων απαιτήσεων που ορίζονται σε επίπεδο κράτους μέλους, η εταιρεία μπορεί να βασίζεται σε εθνικά πλαίσια, βασισμένα στην ΕΕ ή διεθνή πλαίσια, όπως το παγκόσμιο σύμφωνο του ΟΗΕ, οι κατευθυντήριες αρχές σχετικά με τις επιχειρήσεις και τα ανθρώπινα δικαιώματα για την εφαρμογή του πλαισίου του ΟΗΕ «Προστασία, σεβασμός και επανόρθωση» οι κατευθυντήριες γραμμές του ΟΟΣΑ για τις πολυεθνικές επιχειρήσεις, το πρότυπο ISO 26000, η τριμερής δήλωση αρχών της ΔΟΕ για τις πολυεθνικές επιχειρήσεις και την κοινωνική πολιτική και η πρωτοβουλία για την υποβολή εκθέσεων απολογισμού σε παγκόσμιο επίπεδο (Global Reporting Initiative), και να δημοσιοποιεί το πλαίσιο στο οποίο βασίζεται. Μια εταιρεία που δεν εφαρμόζει συγκεκριμένη πολιτική σε έναν ή περισσότερους από τους τομείς αυτούς θα πρέπει να εξηγεί το γιατί συμβαίνει αυτό. Αφ’ εαυτού, το μέτρο αφορά πληροφορίες συναφείς με την επιχειρηματική δραστηριότητα, χρήσιμες για σκοπούς λήψης αποφάσεων στους κόλπους της εταιρείας καθώς και για τους επενδυτές και άλλους ενδιαφερόμενους. Με το μέτρο παρέχεται σημαντική ευελιξία και αποφεύγονται οι περιττές διοικητικές επιβαρύνσεις για τις εταιρείες, ιδίως για τις μικρότερες εξ αυτών που δεν υπόκεινται σε νέες απαιτήσεις δημοσιοποίησης. Το κόστος που συνεπάγονται οι απαιτούμενες δημοσιοποιήσεις για μεγάλες εταιρείες είναι ανάλογο με την αξία και την χρησιμότητα των πληροφοριών και το μέγεθος, τον αντίκτυπο και την πολυπλοκότητα των επιχειρήσεων. Ειδικότερα, όπως ορίζεται στο άρθρο 1 στοιχείο α), η υποχρέωση θα ισχύει μόνον για τις εταιρείες των οποίων ο μέσος αριθμός εργαζομένων υπερβαίνει τους 500 και είτε ο συνολικός ισολογισμός τους υπερβαίνει τα 20 εκατ. Ευρώ, είτε ο καθαρός κύκλος εργασιών τους υπερβαίνει τα 40 εκατ. ευρώ. Αυτό το κατώτατο όριο, υψηλότερο από το όριο που εφαρμόζεται επί του παρόντος στο πλαίσιο των λογιστικών οδηγιών (δηλαδή 250 εργαζόμενοι) είναι ισορροπημένο, διότι περιορίζει τυχόν αδικαιολόγητο διοικητικό φόρτο και εξασφαλίζει το ενδεδειγμένο πεδίο εφαρμογής των υποχρεώσεων υποβολής μη χρηματοπιστωτικών πληροφοριών. Εκτιμάται ότι, σε αυτή τη βάση, η νέα απαίτηση θα καλύψει περίπου 18.000 επιχειρήσεις στην ΕΕ. Επιπλέον, όπως ορίζεται στο άρθρο 1 στοιχείο β), οι εταιρείες που καταρτίζουν έκθεση που αντιστοιχεί στο ίδιο οικονομικό έτος απαλλάσσονται από την υποχρέωση να υποβάλουν τη μη χρηματοοικονομικοί δήλωση, υπό την προϋπόθεση ότι η έκθεση: (i) καλύπτει τα ίδια θέματα και περιεχόμενο που απαιτούνται από το άρθρο 1, στοιχείο α), (ii), βασίζεται σε εθνικά, βασισμένα στην ΕΕ ή διεθνή πλαίσια, και (iii) επισυνάπτεται στην ετήσια έκθεση. Τέλος, το άρθρο 1 στοιχείο γ) απαλλάσσει τις θυγατρικές εταιρείες από την υποχρέωση που ορίζεται στην παράγραφο 1 στοιχείο α), υπό την προϋπόθεση ότι η απαλλασσόμενη εταιρεία και οι θυγατρικές της επιχειρήσεις ενοποιούνται σε ετήσια έκθεση άλλης εταιρείας, και ότι η εν λόγω ενοποιημένη ετήσια έκθεση πληροί τις απαιτήσεις που ορίζονται στο άρθρο 1, στοιχείο α). Πολυμορφία Η νέα παράγραφος 1 στοιχείο ζ) επιβάλλει στις μεγάλες εισηγμένες εταιρείες την υποχρέωση να παρέχουν πληροφορίες για την πολιτική τους σε θέματα πολυμορφίας, συμπεριλαμβανομένων των πτυχών που αφορούν την ηλικία, το φύλο, την γεωγραφική πολυμορφία και το εκπαιδευτικό και επαγγελματικό ιστορικό των μελών. Οι πληροφορίες θα περιλαμβάνονται στη δήλωση εταιρικής διακυβέρνησης και θα πρέπει να περιλαμβάνουν τους στόχους της εν λόγω πολιτικής, την εφαρμογή της και τα επιτευχθέντα αποτελέσματα. Οι εταιρείες που δεν έχουν πολιτική πολυμορφίας θα υποχρεούνται να εξηγήσουν το γιατί συμβαίνει αυτό. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον κοινοτικό προϋπολογισμό. 2013/0110 (COD) Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των οδηγιών 78/660/ΕΟΚ και 83/349/ΕΟΚ του Συμβουλίου όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες εταιρείες και ομίλους (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 50 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής [7], Έχοντας υπόψη τη γνώμη της Επιτροπής των Περιφερειών[8], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Στην ανακοίνωσή της προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών με τίτλο «Η Πράξη για την ενιαία αγορά - Δώδεκα δράσεις για την τόνωση της ανάπτυξης και την ενίσχυση της εμπιστοσύνης "Μαζί για μια νέα ανάπτυξη"»,[9] που εκδόθηκε στις 13 Απριλίου 2011, η Επιτροπή επισημαίνει την ανάγκη να βελτιωθεί η διαφάνεια των κοινωνικών και περιβαλλοντικών πληροφοριών που παρέχουν οι επιχειρήσεις σε όλους τους τομείς, προκειμένου να εξασφαλίζονται ισότιμοι όροι ανταγωνισμού. (2) Η αναγκαιότητα να βελτιωθεί η εκ μέρους των εταιρειών δημοσιοποίηση κοινωνικών και περιβαλλοντικών πληροφοριών, με την υποβολή νομοθετικής πρότασης στον τομέα αυτόν, τονίστηκε εκ νέου στην ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών με τίτλο «Μια ανανεωμένη στρατηγική ΕΕ 2011-14 για την εταιρική κοινωνική ευθύνη»[10] που εκδόθηκε στις 25 Οκτωβρίου 2011. (3) Το Ευρωπαϊκό Κοινοβούλιο, με τα ψηφίσματά του της 6ης Φεβρουαρίου 2013 με θεματικό αντικείμενο, αντιστοίχως, «Εταιρική Κοινωνική Ευθύνη: αξιόπιστη, διαφανής και υπεύθυνη επιχειρηματική συμπεριφορά και βιώσιμη ανάπτυξη»[11] και «Εταιρική Κοινωνική Ευθύνη: αξιόπιστη προώθηση των συμφερόντων της κοινωνίας και οδηγός προς μια βιώσιμη και χωρίς αποκλεισμούς ανάπτυξη»[12], αναγνώρισε τη σημασία της δημοσιοποίησης, εκ μέρους των επιχειρήσεων, πληροφοριών σχετικά με τη βιωσιμότητα, όπως κοινωνικών και περιβαλλοντικών παραγόντων, με στόχο τον εντοπισμό κινδύνων για τη βιωσιμότητα και την αύξηση της εμπιστοσύνης των επενδυτών και των καταναλωτών, και κάλεσε την Επιτροπή να υποβάλει πρόταση για τη δημοσιοποίηση μη χρηματοπιστωτικών πληροφοριών από τις εταιρείες. (4) Ο συντονισμός των εθνικών διατάξεων που αφορούν τη δημοσιοποίηση μη χρηματοοικονομικής πληροφόρησης όσον αφορά τις μεγάλες εταιρείες περιορισμένης ευθύνης έχει σημασία για τα συμφέροντα των επιχειρήσεων, των μετόχων και άλλων ενδιαφερομένων φορέων. Είναι αναγκαίος ο συντονισμός στα εν λόγω πεδία, επειδή οι περισσότερες από τις επιχειρήσεις αυτές δραστηριοποιούνται σε περισσότερα από ένα κράτη μέλη. (5) Είναι επίσης αναγκαίο να θεσπιστεί μια ορισμένη ελάχιστη νομική απαίτηση όσον αφορά την έκταση των πληροφοριών που πρέπει να τίθενται στη διάθεση του κοινού από τις επιχειρήσεις σε όλη την Ένωση. Οι ετήσιες εκθέσεις θα πρέπει να παρέχουν ορθή και συνολική εικόνα των πολιτικών, των αποτελεσμάτων και των κινδύνων μιας επιχείρησης. (6) Προκειμένου να βελτιωθεί η συνοχή και η συγκρισιμότητα των μη χρηματοοικονομικών πληροφοριών που δημοσιοποιούνται σε ολόκληρη την Ένωση, οι εταιρείες θα πρέπει να υποχρεούνται να περιλαμβάνουν στις ετήσιες εκθέσεις τους μια μη χρηματοοικονομική κατάσταση που θα περιέχει τουλάχιστον πληροφορίες για περιβαλλοντικά θέματα, κοινωνικά θέματα και θέματα σχετικά με τους εργαζομένους, τον σεβασμό των δικαιωμάτων του ανθρώπου, την καταπολέμηση της διαφθοράς και θέματα σχετικά με τη δωροδοκία. Η έκθεση θα πρέπει να περιλαμβάνει περιγραφή των πολιτικών, των αποτελεσμάτων και των κινδύνων που συνδέονται με τα εν λόγω θέματα. (7) Όταν παρέχουν τις πληροφορίες αυτές, οι εταιρείες μπορούν να βασίζονται σε εθνικά πλαίσια, πλαίσια βασισμένα στην ΕΕ όπως το κοινοτικό σύστημα οικολογικής διαχείρισης και οικολογικού ελέγχου (EMAS), και διεθνή πλαίσια, όπως το παγκόσμιο σύμφωνο των Ηνωμένων Εθνών (ΟΗΕ), οι κατευθυντήριες αρχές σχετικά με τις επιχειρήσεις και τα ανθρώπινα δικαιώματα για την εφαρμογή του πλαισίου του ΟΗΕ «Προστασία, σεβασμός και επανόρθωση», οι κατευθυντήριες γραμμές του Οργανισμού Οικονομικής Συνεργασίας και Ανάπτυξης (ΟΟΣΑ) για τις πολυεθνικές επιχειρήσεις, το πρότυπο 26000 του Διεθνούς Οργανισμού Τυποποίησης (ISO), η τριμερής δήλωση αρχών της Διεθνούς Οργάνωσης Εργασίας (ΔΟΕ) για τις πολυεθνικές επιχειρήσεις και την κοινωνική πολιτική, και η πρωτοβουλία για την υποβολή εκθέσεων απολογισμού σε παγκόσμιο επίπεδο (Global Reporting Initiative). (8) Στην παράγραφο 47 της τελικής δήλωσης της Διάσκεψης Ρίο + 20 των Ηνωμένων Εθνών, με τίτλο «Το μέλλον που θέλουμε»[13], αναγνωρίζεται η σημασία της υποβολής εκθέσεων για τη βιωσιμότητα εκ μέρους των επιχειρήσεων και ενθαρρύνονται οι εταιρείες, όπου ενδείκνυται, να εξετάσουν το ενδεχόμενο ενσωμάτωσης πληροφοριών για τη βιωσιμότητά τους στον κύκλο υποβολής στοιχείων τους. Επίσης, ενθαρρύνονται η βιομηχανία, οι ενδιαφερόμενες κυβερνήσεις και οι ενδιαφερόμενοι φορείς με την υποστήριξη του συστήματος των Ηνωμένων Εθνών, κατά περίπτωση, να αναπτύξουν μοντέλα για βέλτιστες πρακτικές και να διευκολύνουν τη δράση για την ενσωμάτωση χρηματοοικονομικών και μη χρηματοοικονομικών πληροφοριών, λαμβάνοντας υπόψη εμπειρίες από ήδη υφιστάμενα πλαίσια. (9) Η πρόσβαση των επενδυτών σε μη χρηματοοικονομικές πληροφορίες αποτελεί ένα βήμα προς την κατεύθυνση της επίτευξης του οροσήμου της ύπαρξης, έως το 2020, κινήτρων της αγοράς και κινήτρων πολιτικής τα οποία επιβραβεύουν τις επιχειρηματικές επενδύσεις με κριτήριο την αποδοτικότητα που θα έχει επιτευχθεί έως το 2020 στο πλαίσιο του Χάρτη πορείας για μια αποδοτική, από πλευράς πόρων, Ευρώπη[14]. (10) Το Ευρωπαϊκό Συμβούλιο της 24ης και 25ης Μαρτίου 2011 έκανε έκκληση για μείωση του συνολικού ρυθμιστικού φόρτου, ιδίως για τις μικρές και μεσαίες επιχειρήσεις («ΜΜΕ»), τόσο σε ευρωπαϊκό όσο και σε εθνικό επίπεδο, και πρότεινε μέτρα για την αύξηση της παραγωγικότητας, ενώ στόχος της στρατηγικής «Ευρώπη 2020» για έξυπνη, διατηρήσιμη και χωρίς αποκλεισμούς ανάπτυξη, είναι η βελτίωση του επιχειρηματικού περιβάλλοντος για τις ΜΜΕ και η προώθηση της διεθνοποίησής τους. Έτσι, σύμφωνα την αρχή «Προτεραιότητα στις μικρές επιχειρήσεις», οι απαιτήσεις δημοσιοποίησης δυνάμει της οδηγίας 78/660/ΕΟΚ και της οδηγίας 83/349/ΕΟΚ θα πρέπει να εφαρμόζονται μόνο σε ορισμένες μεγάλες επιχειρήσεις και ομίλους. (11) Το πεδίο εφαρμογής αυτών των απαιτήσεων δημοσιοποίησης μη χρηματοοικονομικών πληροφοριών πρέπει να καθοριστεί με βάση το μέσο αριθμό εργαζομένων, το σύνολο των στοιχείων ενεργητικού και τον κύκλο εργασιών. Οι ΜΜΕ θα πρέπει να εξαιρούνται από πρόσθετες απαιτήσεις, και η υποχρέωση δημοσιοποίησης μη χρηματοοικονομικής κατάστασης που θα περιλαμβάνεται στην ετήσια έκθεση θα πρέπει να ισχύει μόνο για τις επιχειρήσεις των οποίων ο μέσος αριθμός εργαζομένων υπερβαίνει τους 500, και είτε ο συνολικός ισολογισμός τους υπερβαίνει τα 20 εκατ. Ευρώ, είτε ο καθαρός κύκλος εργασιών τους υπερβαίνει τα 40 εκατ. ευρώ. (12) Ορισμένες από τις εταιρείες και τους ομίλους που εμπίπτουν στο πεδίο εφαρμογής της οδηγίας 78/660/ΕΟΚ και της οδηγίας 83/349/ΕΟΚ ήδη συντάσσουν μη χρηματοοικονομικές εκθέσεις σε εθελοντική βάση. Οι εν λόγω εταιρείες δεν θα πρέπει να υπόκεινται στην υποχρέωση να υποβάλλουν μη χρηματοοικονομική κατάσταση στην ετήσια έκθεση, υπό την προϋπόθεση ότι η έκθεση αντιστοιχεί στο ίδιο οικονομικό έτος, καλύπτει τουλάχιστον το ίδιο περιεχόμενο που απαιτείται σύμφωνα με την παρούσα οδηγία, και επισυνάπτεται στην ετήσια έκθεση. (13) Πολλές από τις επιχειρήσεις που εμπίπτουν στο πεδίο εφαρμογής της οδηγίας 78/660/ΕΟΚ είναι μέλη ομίλων επιχειρήσεων. Οι ενοποιημένες ετήσιες εκθέσεις θα πρέπει να καταρτίζονται κατά τρόπον ώστε οι πληροφορίες που αφορούν τους εν λόγω ομίλους επιχειρήσεων να μπορούν να περιέρχονται σε γνώση των εταίρων και τρίτων μερών. Συνεπώς, επιβάλλεται η εναρμόνιση των εθνικών νομοθεσιών για τις ενοποιημένες οικονομικές καταστάσεις προκειμένου να υλοποιηθούν οι στόχοι της δυνατότητας σύγκρισης και της ισοδυναμίας των πληροφοριών που θα πρέπει να δημοσιεύουν οι επιχειρήσεις εντός της Ένωσης. (14) Όπως απαιτείται από το άρθρο 51α στοιχείο ε) της οδηγίας 78/660/ΕΟΚ, η έκθεση των νόμιμων ελεγκτών πρέπει επίσης να περιλαμβάνει γνωμοδοτήσεις για το κατά πόσον η ετήσια έκθεση, συμπεριλαμβανομένων των μη χρηματοοικονομικών πληροφοριών που περιέχονται στην ετήσια έκθεση, αντιστοιχεί με τους ετήσιους λογαριασμούς του ιδίου οικονομικού έτους. (15) Η πολυμορφία των αρμοδιοτήτων και των απόψεων των μελών των διοικητικών, διαχειριστικών και εποπτικών οργάνων των επιχειρήσεων διευκολύνει την καλή κατανόηση της επιχειρηματικής οργάνωσης και των επιχειρηματικών υποθέσεων. Επιτρέπει στα μέλη που απαρτίζουν τα όργανα αυτά να ασκούν εποικοδομητική αμφισβήτηση των αποφάσεων διαχείρισης και να είναι περισσότερο ανοικτά σε καινοτόμες ιδέες, καταπολεμώντας την ομοιομορφία των απόψεων των μελών, δηλαδή το φαινόμενο της «νοοτροπίας ομάδας». Συμβάλλει έτσι στην αποτελεσματική εποπτεία της διαχείρισης και στην επιτυχημένη διακυβέρνηση της εταιρείας. Είναι επομένως σημαντικό να ενισχυθεί η διαφάνεια όσον αφορά την πολιτική πολυμορφίας που εφαρμόζουν οι εταιρείες. Αυτό θα ενημερώνει την αγορά σχετικά με τις πρακτικές διοίκησης των επιχειρήσεων και άρα θα ασκεί έμμεση πίεση στις επιχειρήσεις να έχουν πιο διαφοροποιημένα συμβούλια. (16) Η υποχρέωση δημοσιοποίησης των πολιτικών πολυμορφίας για τα διοικητικά, διαχειριστικά και εποπτικά όργανα όσον αφορά πτυχές όπως η ηλικία, το φύλο, η γεωγραφική πολυμορφία και το εκπαιδευτικό και επαγγελματικό ιστορικό των μελών τους θα πρέπει να εφαρμόζεται μόνο σε μεγάλες εισηγμένες εταιρείες. Ως εκ τούτου, οι μικρές και μεσαίες επιχειρήσεις που μπορούν να απαλλάσσονται από ορισμένες λογιστικές υποχρεώσεις δυνάμει του άρθρου 27 της οδηγίας 78/660/ΕΟΚ δεν θα πρέπει να καλύπτονται από την υποχρέωση αυτή. Η δημοσιοποίηση της πολιτικής για την πολυμορφία θα πρέπει να αποτελεί μέρος της δήλωσης εταιρικής διακυβέρνησης, όπως προβλέπεται στο άρθρο 46α της οδηγίας 78/660/ΕΟΚ. Οι εταιρείες που δεν διαθέτουν τέτοια πολιτική πολυμορφίας δεν θα πρέπει να υποχρεούνται να την υιοθετήσουν, αλλά θα πρέπει να εξηγούν σαφώς τον λόγο για τον οποίο συμβαίνει αυτό. (17) Δεδομένου ότι ο στόχος της παρούσας οδηγίας, δηλαδή η αύξηση της συνάφειας, της συνεκτικότητας και της συγκρισιμότητας των πληροφοριών που δημοσιοποιούν οι εταιρείες σε όλη την Ένωση, δεν μπορεί να επιτευχθεί επαρκώς από τα κράτη μέλη και μπορεί ως εκ τούτου, λόγω της κλίμακας και των αποτελεσμάτων της, να επιτευχθεί καλύτερα σε ενωσιακό επίπεδο, η Ένωση μπορεί να λάβει μέτρα σύμφωνα με την αρχή της επικουρικότητας του άρθρου 5 της Συνθήκης της Ευρωπαϊκής Ένωσης. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών. (18) Ο παρών κανονισμός σέβεται τα θεμελιώδη δικαιώματα και τηρεί τις αρχές που έχουν αναγνωριστεί ιδίως στο Χάρτη Θεμελιωδών Δικαιωμάτων της Ευρωπαϊκής Ένωσης, συμπεριλαμβανομένης της επιχειρηματικής ελευθερίας, του σεβασμού της ιδιωτικής ζωής και της προστασίας των δεδομένων προσωπικού χαρακτήρα. Η παρούσα οδηγία πρέπει να εφαρμόζεται σύμφωνα με τα εν λόγω δικαιώματα και αρχές. (19) Ως εκ τούτου, οι οδηγίες 78/660/ΕΟΚ και 83/349/ΕΟΚ θα πρέπει να τροποποιηθούν ανάλογα, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τροποποιήσεις της οδηγίας 78/660/ΕΟΚ Η οδηγία 78/660/ΕΟΚ τροποποιείται ως εξής: (1) Το άρθρο 46 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. α) Η ετήσια έκθεση περιλαμβάνει πραγματική ανασκόπηση στους εξέλιξης και των επιδόσεων των δραστηριοτήτων στους εταιρείας και στους θέσης στους, καθώς και περιγραφή των κυριότερων κινδύνων και αβεβαιοτήτων που αντιμετωπίζει. Η εν λόγω ανασκόπηση πρέπει να παρέχει ισορροπημένη και περιεκτική ανάλυση στους εξέλιξης και των επιδόσεων των δραστηριοτήτων στους εταιρείας και στους θέσης στους, η οποία να αντιστοιχεί στους το μέγεθός στους και την πολυπλοκότητα των δραστηριοτήτων στους. β) Για εταιρείες των οποίων ο μέσος αριθμός των εργαζομένων κατά τη διάρκεια του οικονομικού έτους υπερβαίνει στους 500 και, κατά την ημερομηνία κλεισίματος του ισολογισμού στους, είτε ο συνολικός ισολογισμός τους υπερβαίνει τα 20 εκατ. Ευρώ, είτε ο καθαρός κύκλος εργασιών τους υπερβαίνει τα 40 εκατ. Ευρώ, η ανασκόπηση περιλαμβάνει στους μη χρηματοοικονομική κατάσταση που περιέχει τουλάχιστον πληροφορίες για περιβαλλοντικά, κοινωνικά και εργασιακά θέματα, τον σεβασμό των δικαιωμάτων του ανθρώπου, την καταπολέμηση στους διαφθοράς και θέματα σχετικά με τη δωροδοκία, όπου συμπεριλαμβάνονται τα εξής: (i) περιγραφή της πολιτικής που εφαρμόζει η εταιρεία σε σχέση με τα θέματα αυτά· (ii) τα αποτελέσματα της εν λόγω πολιτικής· (iii) οι κίνδυνοι που συνδέονται με τα θέματα αυτά και ο τρόπος με τον οποίο η εταιρεία διαχειρίζεται στους εν λόγω κινδύνους. Όταν μια εταιρεία δεν ασκεί πολιτικές σε σχέση με ένα ή περισσότερα από τα θέματα αυτά, παρέχει εξήγηση για την απουσία των εν λόγω πολιτικών. Κατά την παροχή αυτών των πληροφοριών, η εταιρεία μπορεί να βασίζεται σε εθνικά πλαίσια, πλαίσια βασισμένα στην ΕΕ ή διεθνή πλαίσια και, στην περίπτωση αυτή, πρέπει να διευκρινίζει σε ποια πλαίσια βασίστηκε. γ) Στον βαθμό που αυτό είναι απαραίτητο για την κατανόηση στους εξέλιξης, των επιδόσεων, ή στους θέσης στους εταιρείας, η ανάλυση περιλαμβάνει στους χρηματοοικονομικούς και μη χρηματοοικονομικούς βασικούς δείκτες επιδόσεων σχετικά με τη συγκεκριμένη δραστηριότητα. δ) Στα πλαίσια στους ανάλυσης στους, η ετήσια έκθεση περιλαμβάνει, όπου ενδείκνυται, αναφορές και πρόσθετες εξηγήσεις για τα ποσά που αναγράφονται στους ετήσιους λογαριασμούς.» β) Η παράγραφος 4 αντικαθίσταται από το ακόλουθο κείμενο: «4. Όταν μια εταιρεία καταρτίζει συνολική έκθεση που αντιστοιχεί στο ίδιο οικονομικό έτος και η οποία βασίζεται σε εθνικά πλαίσια, πλαίσια βασισμένα στην ΕΕ ή διεθνή πλαίσια και καλύπτει της πληροφορίες που προβλέπονται στην παράγραφο 1 στοιχείο β), απαλλάσσεται από την υποχρέωση κατάρτισης της μη χρηματοοικονομικής κατάστασης που προβλέπεται στην παράγραφο 1 στοιχείο β), υπό τον όρο ότι αυτή η έκθεση αποτελεί μέρος της ετήσιας έκθεσης.» γ) Προστίθεται η ακόλουθη παράγραφος 5: «5. Μια εταιρεία η οποία είναι θυγατρική εταιρεία απαλλάσσεται από της υποχρεώσεις που ορίζονται στην παράγραφο 1 στοιχείο β), εάν η εταιρεία και οι θυγατρικές της επιχειρήσεις ενοποιούνται της οικονομικές καταστάσεις και την ετήσια έκθεση της εταιρείας και εάν η εν λόγω ενοποιημένη ετήσια έκθεση συντάσσεται σύμφωνα με το άρθρο 36 παράγραφος 1 της οδηγίας 83/349/ΕΟΚ.» (2) Το άρθρο 46α τροποποιείται ως εξής: α) Στην παράγραφο 1, προστίθεται το ακόλουθο στοιχείο ζ): «ζ) περιγραφή της πολιτικής της εταιρείας σχετικά με την πολυμορφία των διοικητικών, διαχειριστικών και εποπτικών οργάνων όσον αφορά πτυχές όπως η ηλικία, το φύλο, η γεωγραφική πολυμορφία, το εκπαιδευτικό και επαγγελματικό ιστορικό των μελών, τους στόχους της εν λόγω πολιτικής για την πολυμορφία, τον τρόπο με τον οποίο εφαρμόστηκε και τα αποτελέσματα κατά την περίοδο αναφοράς. Αν η εταιρεία δεν έχει τέτοια πολιτική, η δήλωση πρέπει να περιλαμβάνει σαφή και αιτιολογημένη εξήγηση ως προς το γιατί συμβαίνει αυτό.» β) Προστίθεται η ακόλουθη παράγραφος 4: «4. Το στοιχείο ζ) της παραγράφου 1 δεν εφαρμόζεται σε εταιρείες που εμπίπτουν στην έννοια του άρθρου 27.» (3) Το άρθρο 53α αντικαθίσταται από το ακόλουθο κείμενο: «Άρθρο 53α Τα κράτη μέλη δεν παρέχουν τις απαλλαγές των άρθρων 1α, 11 και 27, του άρθρου 43 παράγραφος 1 σημεία 7α) και 7β) και των άρθρων 46 παράγραφος 3, 47 και 51 της παρούσας οδηγίας στις εταιρείες των οποίων οι κινητές αξίες είναι εισηγμένες προς διαπραγμάτευση σε ρυθμιζόμενη αγορά κατά την έννοια του άρθρου 4 παράγραφος 1 σημείο 14) της οδηγίας 2004/39/ΕΚ.» Άρθρο 2 Τροποποιήσεις της οδηγίας 83/349/ΕΟΚ Η οδηγία 83/349/ΕΟΚ τροποποιείται ως εξής: (1) Το άρθρο 36 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: '1. Η ενοποιημένη ετήσια έκθεση περιλαμβάνει πραγματική ανασκόπηση της εξέλιξης και των επιδόσεων των δραστηριοτήτων και της θέσης του συνόλου των επιχειρήσεων που περιλαμβάνονται στην ενοποίηση, καθώς και μια περιγραφή των κυριότερων κινδύνων και αβεβαιοτήτων που αντιμετωπίζουν. Στην εν λόγω ανασκόπηση αναλύονται κατά τρόπο ισόρροπο η εξέλιξη και οι επιδόσεις των δραστηριοτήτων και η θέση του συνόλου των επιχειρήσεων που συμπεριλαμβάνονται στην ενοποίηση, λαμβανομένων ως σύνολο, σε αντιστοιχία προς το μέγεθός τους και την πολυπλοκότητα κάθε επιχείρησης. Για τις μητρικές επιχειρήσεις των υποκείμενων σε ενοποίηση επιχειρήσεων που από κοινού υπερβαίνουν κατά μέσο όρο τον αριθμό των 500 εργαζομένων κατά τη διάρκεια του οικονομικού έτους, και, κατά την ημερομηνία κλεισίματος του ισολογισμού τους, είτε ο συνολικός ισολογισμός τους υπερβαίνει τα 20 εκατ. Ευρώ, είτε ο καθαρός κύκλος εργασιών τους υπερβαίνει τα 40 εκατ. ευρώ, η ανασκόπηση περιλαμβάνει επίσης μη χρηματοοικονομική κατάσταση που περιέχει τουλάχιστον πληροφορίες για περιβαλλοντικά, κοινωνικά και εργασιακά θέματα, τον σεβασμό των δικαιωμάτων του ανθρώπου, την καταπολέμηση της διαφθοράς και θέματα σχετικά με τη δωροδοκία, όπου συμπεριλαμβάνονται τα εξής: – (i) περιγραφή της πολιτικής που εφαρμόζει η εταιρεία σε σχέση με τα θέματα αυτά· – (ii) τα αποτελέσματα της εν λόγω πολιτικής· – (iii) οι κίνδυνοι που συνδέονται με τα θέματα αυτά και ο τρόπος με τον οποίο η εταιρεία διαχειρίζεται τους εν λόγω κινδύνους. Όταν οι επιχειρήσεις που συμπεριλαμβάνονται στην ενοποίηση, λαμβανόμενες ως σύνολο, δεν ασκούν πολιτικές σε σχέση με ένα ή περισσότερα από τα θέματα αυτά, η εταιρεία παρέχει εξήγηση για την απουσία των εν λόγω πολιτικών. Κατά την παροχή αυτών των πληροφοριών, η ενοποιημένη ετήσια έκθεση μπορεί να βασίζεται σε εθνικά πλαίσια, πλαίσια βασισμένα στην ΕΕ ή διεθνή πλαίσια και, στην περίπτωση αυτή, πρέπει να διευκρινίζει σε ποια πλαίσια βασίστηκε. Στον βαθμό που αυτό είναι απαραίτητο για την κατανόηση της εν λόγω εξέλιξης, των επιδόσεων ή της θέσης, η ανάλυση περιλαμβάνει επίσης χρηματοοικονομικούς και μη χρηματοοικονομικούς βασικούς δείκτες επιδόσεων σχετικά με τη συγκεκριμένη δραστηριότητα. Στα πλαίσια της ανάλυσης αυτής, η ενοποιημένη ετήσια έκθεση περιλαμβάνει, όπου ενδείκνυται, αναφορές και πρόσθετες εξηγήσεις για τα ποσά που αναγράφονται στους ενοποιημένους λογαριασμούς.» β) Προστίθενται οι ακόλουθες παράγραφοι 4 και 5: «4. Όταν μια μητρική επιχείρηση καταρτίζει συνολική έκθεση που αντιστοιχεί στον ίδιο οικονομικό έτος, η οποία αναφέρεται στο σύνολο του ομίλου των ενοποιημένων επιχειρήσεων, και η οποία βασίζεται σε εθνικά, βασισμένα στην ΕΕ ή διεθνή πλαίσια και καλύπτει τις πληροφορίες που προβλέπονται στο τρίτο εδάφιο της παραγράφου 1, η μητρική επιχείρηση απαλλάσσεται από την υποχρέωση κατάρτισης της μη χρηματοοικονομικής κατάστασης που προβλέπεται στο τρίτο εδάφιο της παραγράφου 1, με την προϋπόθεση ότι η εν λόγω συνολική έκθεση αποτελεί μέρος της ενοποιημένης ετήσιας έκθεσης. 5. Μια μητρική επιχείρηση που είναι επίσης θυγατρική επιχείρηση απαλλάσσεται από τις υποχρεώσεις που ορίζονται στο τρίτο εδάφιο της παραγράφου 1, εφόσον η απαλλασσόμενη επιχείρηση και οι θυγατρικές της επιχειρήσεις ενοποιούνται στις οικονομικές καταστάσεις και την ετήσια έκθεση άλλης επιχείρησης, και η εν λόγω ενοποιημένη ετήσια έκθεση συντάσσεται σύμφωνα με το τρίτο εδάφιο της παραγράφου 1. » Άρθρο 3 Μεταφορά 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την […][15].Κοινοποιούν αμέσως στην Επιτροπή το κείμενο των εν λόγω διατάξεων. Τα κράτη μέλη μπορούν να προβλέπουν ότι οι αναφερόμενες στο πρώτο εδάφιο διατάξεις εφαρμόζονται πρώτα σε επιχειρήσεις που διέπονται από το δίκαιο κράτους μέλους, των οποίων οι κινητές αξίες είναι εισηγμένες προς διαπραγμάτευση σε ρυθμιζόμενη αγορά οποιουδήποτε κράτους μέλους, κατά την έννοια του σημείου 14 του άρθρου 4 παράγραφος 1 της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων για το οικονομικό έτος που αρχίζει την 1η Ιανουαρίου 201_[16], και σε όλες τις άλλες επιχειρήσεις που εμπίπτουν στο πεδίο εφαρμογής των άρθρων 1 και 2 για το οικονομικό έτος που αρχίζει την 1η Ιανουαρίου 201_[17] Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 4 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 5 Αποδέκτες Η παρούσα οδηγία απευθύνεται στα κράτη μέλη. Στρασβούργο, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] Τέταρτη οδηγία του Συμβουλίου, της 25ης Ιουλίου 1978, περί των ετησίων λογαριασμών εταιρειών ορισμένων μορφών (78/660/ΕΟΚ)· έβδομη οδηγία του Συμβουλίου, της 13ης Ιουνίου 1983, για τους ενοποιημένους λογαριασμούς (83/349/ΕΟΚ). [2] «Η Πράξη για την Ενιαία αγορά - Δώδεκα δράσεις για την τόνωση της ανάπτυξης και την ενίσχυση της εμπιστοσύνης», COM (2011) 206, http://eur-lex.europa.eu/LexUriServ/LexUriServ.do?uri=COM:2011:0206:FIN:EN:PDF, σ 15. [3] COM(2011) 681 final of 25 October 2011 [4] Έκθεση για την εταιρική κοινωνική ευθύνη: αξιόπιστη, διαφανής και υπεύθυνη επιχειρηματική συμπεριφορά και βιώσιμη ανάπτυξη (2012/2098(INI))· Επιτροπή Νομικών Θεμάτων. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0017+0+DOC+PDF+V0//EN&language=EN [5] Έκθεση για την εταιρική κοινωνική ευθύνη: αξιόπιστη προώθηση των συμφερόντων της κοινωνίας και οδηγός προς μια βιώσιμη και χωρίς αποκλεισμούς ανάπτυξη (2012/2097(INI))· Επιτροπή Απασχόλησης και Κοινωνικών Υποθέσεων. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0023+0+DOC+PDF+V0//EN&language=EN [6] Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τη βελτίωση της ισόρροπης εκπροσώπησης των φύλων σε θέσεις μη εκτελεστικών διοικητικών στελεχών των εισηγμένων στο χρηματιστήριο εταιρειών και συναφή μέτρα, COM(2012) 614 τελικό. [7] ΕΕ C της , σ. . [8] ΕΕ C της , σ. . [9] COM(2011) 206 τελικό της 13ης Απριλίου 2011. [10] COM(2011) 681 τελικό της 25ης Οκτωβρίου 2011. [11] Έκθεση για την εταιρική κοινωνική ευθύνη: αξιόπιστη, διαφανής και υπεύθυνη επιχειρηματική συμπεριφορά και βιώσιμη ανάπτυξη (2012/2098(INI))· Επιτροπή Νομικών Θεμάτων. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0017+0+DOC+PDF+V0//EN&language=EN [12] Έκθεση για την εταιρική κοινωνική ευθύνη: αξιόπιστη προώθηση των συμφερόντων της κοινωνίας και οδηγός προς μια βιώσιμη και χωρίς αποκλεισμούς ανάπτυξη (2012/2097(INI))· Επιτροπή Απασχόλησης και Κοινωνικών Υποθέσεων. http://www.europarl.europa.eu/sides/getDoc.do?pubRef=-//EP//NONSGML+REPORT+A7-2013-0023+0+DOC+PDF+V0//EN&language=EN [13] http://daccess-dds-ny.un.org/doc/UNDOC/GEN/N11/476/10/PDF/N1147610.pdf?OpenElement [14] COM(2011) 571 τελικό της 20ής Σεπτεμβρίου 2011 [15] Δύο έτη μετά την έναρξη ισχύος [16] Πρώτο έτος από την προθεσμία μεταφοράς στο εθνικό δίκαιο [17] Δεύτερο έτος από την προθεσμία μεταφοράς στο εθνικό δίκαιο